<classify> WATUMISHI wa Halmashauri ya Wilaya ya Sikonge mkoani Tabora wametakiwa kutojiingiza katika migongano ya kisiasa, bali watekeleze wajibu wao kama wataalamu wa serikali katika halmashauri hiyo. Wito huo ulitolewa juzi na Mwenyekiti wa Chama Cha Mapinduzi CCM wilayani humo, Anna Chambala alipokuwa akitoa salamu za chama katika kikao cha baraza la madiwani wa halmashauri hiyo kilichofanyika katika kumbi wa FDC wilayani humo. Alisema halmashauri ndiyo mtekelezaji wa ilani ya uchaguzi ya CCM na wataalamu wa halmashauri ndio wamepewa dhamana ya kuhakikisha miradi ya wananchi iliyoainishwa inatekelezwa kwa vitendo kinyume na hapo chama hakitawafumbia macho.Alisema kumekuwa na tabia ya baadhi ya watumishi wa halmashauri hiyo kujiingiza katika mihemko ya kisiasa, jambo ambalo ni kinyume na maadili ya utumishi wao. Alibainisha wazi kuwa CCM haiingilii utendaji wa halmashauri lakini inapoona mtumishi wa umma anashadadia migongano ya kisiasa ambayo inaweza kuathiri utendaji wa halmashauri lazima wasimame na kukemea hali hiyo. CCM haitamvumilia mtumishi yeyote wa halmashauri anayejiingiza katika malumbano au migongano ya kisiasa badala ya kufanya kazi yake ya kitaalamu iliyomleta, siasa waachie wanasiasa wenyewe, alisema.Alionya kuwa chama tawala hakitasita kuchukua hatua kwa mtumishi yeyote wa umma anakayejiingiza katika vurugu au migongano ya kisiasa badala ya kutekeleza majukumu yake ya kitaalamu. Alifafanua kuwa migongano ya kisiasa inaathiri shughuli za maendeleo ya wananchi, na mtaalamu yeyote akijiingiza huko hawezi kutekeleza wajibu wake ipasavyo. Aidha, aliwataka viongozi wote katika halmashauri hiyo kuanzia DC, Mwenyekiti, Mkurugenzi Mtendaji, Wataalamu na Watendaji wote kuwa kitu kimoja ili kuharakisha maendeleo ya wananchi. Makamu Mwenyekiti wa halmashauri hiyo aliyemaliza muda wake Upendo Mgombozi na Mrithi wake Juma Rajabu Mdullah waliunga mkono kauli ya Mwenyekiti huyo na kuwataka wataalamu hao kuacha kufanya kazi kwa mazoea bali wabadilike ili kwenda na kauli mbiu ya hapa kazi tu na si vinginevyo.  <topic>: KITAIFA 